Návrh rozhodnutie Rady ktorým sa mení a dopĺňa rozhodnutie 2003/631/ES, ktorým sa prijímajú opatrenia týkajúce sa Libérie podľa článku 96 Dohody o partnerstve krajín AKT-ES v prípade osobitnej naliehavosti (predložený Komisiou) /* KOM/2006/0267 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 30.5.2006 KOM(2006) 267 v konečnom znení Návrh ROZHODNUTIE RADY ktorým sa mení a dopĺňa rozhodnutie 2003/631/ES, ktorým sa prijímajú opatrenia týkajúce sa Libérie podľa článku 96 Dohody o partnerstve krajín AKT-ES v prípade osobitnej naliehavosti (predložený Komisiou) DÔVODOVÁ SPRÁVA Vzťahy Európskej únie s Libériou sú od 25. marca 2002 upravené článkami 96 a 97 Dohody o partnerstve krajín AKT-ES. Rozhodnutie Rady 2002/274/ES z 25. marca 2002[1] ustanovilo prijatie primeraných opatrení podľa článkov 96 a 97 Dohody o partnerstve krajín AKT-ES. Po podpise dohody o globálnom mieri v Accre v auguste 2003 bola nastolená dočasná vláda, ktorá mala pripraviť obnovu krajiny a prezidentské a parlamentné voľby. Na základe zistení, že dochádza k porušovaniu zásad demokracie, právneho štátu a riadenia, sa Rada rozhodnutím 2003/631/ES[2] z 25. augusta 2003 rozhodla predĺžiť platnosť primeraných opatrení do 31. decembra 2004. So zreteľom na nedostatočné napredovanie v politickej oblasti sa platnosť týchto opatrení rozhodnutím Rady 2005/16/ES[3] z 22. decembra 2004 opätovne predĺžila do 30. júna 2006. Hodnotenie, ktoré Európska únia zabezpečuje spoločne s Komisiou a predsedníctvom, sa vykonalo v dňoch 24. a 25. apríla 2006 s cieľom analyzovať situáciu pred uplynutím platnosti primeraných opatrení. Zistenia, ku ktorým sa dospelo pri plnení tohto poslania, obsahujú prehľad o nepatrných výsledkoch libérijskej vlády. Táto skutočnosť sa dá vysvetliť nedostatkom finančných prostriedkov a nedávnym nástupom do funkcie súčasnej vlády. Niektoré dosiahnuté pokroky napovedajú, že Libéria začala sľubný proces obnovy: aktívna účasť vlády na uskutočňovaní GEMAP (protikorupčný plán iniciovaný medzinárodným spoločenstvom), uskutočnenie volieb považovaných za slobodné, spravodlivé a demokratické v októbri 2005, obnovenie slobody prejavu. Zdá sa, že libérijská vláda je odhodlaná pracovať v prospech správneho riadenia, dodržiavania ľudských práv a právneho štátu. Keďže však Libéria nemá dostatok finančných prostriedkov, úspech tohto kroku závisí aj od podpory medzinárodného spoločenstva. So zreteľom na odhodlanie deklarované libérijskou vládou zavŕšiť sociálnu, hospodársku a politickú obnovu Libérie sa ukazuje, že treba podnietiť a podporiť akcie uskutočňované v tejto súvislosti. Preto je potrebné ukončiť primerané opatrenia prijaté rozhodnutím Rady 2003/631/ES a zmenené a doplnené rozhodnutím Rady 2005/16/ES. Na zabezpečenie pokračovania vo vývoji bude možné zaviesť na základe článku 8 Dohody o partnerstve krajín AKT-ES štruktúrovaný a posilnený dialóg. Komisia preto navrhuje Rade prijať rozhodnutie nachádzajúce sa v prílohe. Návrh ROZHODNUTIE RADY ktorým sa mení a dopĺňa rozhodnutie 2003/631/ES, ktorým sa prijímajú opatrenia týkajúce sa Libérie podľa článku 96 Dohody o partnerstve krajín AKT-ES v prípade osobitnej naliehavosti RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 300 ods. 2 druhý pododsek, so zreteľom na Dohodu o partnerstve krajín AKT-ES podpísanou v Cotonou 23. júna 2000[4] a revidovanú dohodu podpísanú v Luxemburgu 25. júna 2005[5] (ďalej len „Dohoda o partnerstve krajín AKT-ES“), so zreteľom na vnútornú dohodu medzi zástupcami vlád členských štátov, ktorí sa stretli v rámci Rady, o opatreniach, ktoré treba prijať, a o postupoch, ktoré treba uplatňovať na účely vykonávania Dohody o partnerstve krajín AKT-ES[6], a najmä na jej článok 3, so zreteľom na návrh Komisie, keďže: (1) Rozhodnutie Rady 2002/274/ES z 25. marca 2002 uzavierajúce konzultácie s Libériou podľa článkov 96 a 97 Dohody o partnerstve medzi štátmi AKT-ES[7], ustanovuje prijatie primeraných opatrení podľa článku 96 ods. 2 písm. c) a článku 97 ods. 3 Dohody o partnerstve medzi štátmi AKT-ES. (2) Rozhodnutie Rady 2003/631/ES z 25. augusta 2003, ktorým sa prijímajú opatrenia týkajúce sa Libérie podľa článku 96 Dohody o partnerstve medzi štátmi AKT-ES v prípade osobitnej naliehavosti[8], ustanovuje prijatie nových primeraných opatrení podľa článku 96 ods. 2 písm. b) a c) Dohody o partnerstve medzi štátmi AKT-ES. (3) Rozhodnutie Rady 2005/16/ES z 22. decembra 2004, ktorým sa mení a dopĺňa rozhodnutie 2003/631/ES, ktorým sa prijímajú opatrenia týkajúce sa Libérie podľa článku 96 Dohody o partnerstve medzi štátmi AKT-ES v prípade osobitnej naliehavosti[9], ustanovuje predĺženie platnosti primeraných opatrení do 30. júna 2006. (4) Akcie, ku ktorým sa zaviazala libérijská vláda vo veľmi komplikovanom rozpočtovom kontexte, svedčia o jej odhodlaní zabezpečiť vývoj situácie v súlade so zásadami správneho riadenia, dodržiavania ľudských práv a právneho štátu. (5) Preto je potrebné zrušiť opatrenia týkajúce sa Libérie prijaté podľa článku 96 Dohody o partnerstve medzi štátmi AKT-ES, ROZHODLA TAKTO: Článok 1 Primerané opatrenia prijaté podľa článku 96 Dohody o partnerstve medzi štátmi AKT-ES sa zrušujú. Článok 2 Na základe článku 8 Dohody o partnerstve medzi štá tmi AKT-ES sa bude pokračovať v intenzívnom politickom dialógu. Obsah tohto dialógu je spresnený v návrhu listu ministrovi zahraničných vecí Libérie, ktorý sa nachádza v prílohe. Článok 3 Toto rozhodnutie nadobúda účinnosť dňom jeho prijatia. Článok 4 Toto rozhodnutie sa uverejní v Úradnom vestníku Európskej únie . V Bruseli Za Radu predseda PRÍLOHA NÁVRH LISTU MINISTROVI ZAHRANIČNÝCH VECÍ Brusel … Jeho Excelencia pán George WALLACE minister zahraničných vecí Libéria Vážený pán minister, v liste č. XXXX z XXXX Európska únia informovala libérijskú vládu o svojom zámere predĺžiť dobu platnosti primeraných opatrení prijatých Radou 25. augusta 2005 do 30. júna 2006. V tomto liste sa konkrétne uvádzalo, že opatrenia sa zrušia po nástupe do funkcie demokraticky zvolenej a zodpovednej vlády a prezidenta. Európska únia s uspokojením konštatuje, že nová vláda zvolená v októbri 2005 prejavuje ochotu uskutočniť demokratické zmeny a zreformovať činnosť verejného sektora. Európska únia víta najmä, že: - parlamentné a prezidentské voľby, ktoré sa uskutočnili v októbri 2005, boli slobodné, transparentné a regulárne, - sa dodržiava sloboda prejavu a tlače, - vláda podporuje a aktívne sa zúčastňuje na uskutočňovaní programu pomoci pre hospodárske riadenie a správne riadenie (GEMAP), - výsledky vonkajších auditov pološtátnych agentúr a finančných inštitúcií vlády sa primerane monitorujú. Niektoré ťažkosti však spomaľujú plnenie záväzkov vlády v oblasti ľudských práv a právneho štátu. Predovšetkým: - prebieha reorganizácia Komisie pre ľudské práva po zvolení nových komisárov novou vládou, - začalo sa málo trestných stíhaní voči členom bezpečnostných síl vinných z porušovania ľudských práv, - nové bezpečnostné sily nie sú ešte plne operatívne, - nebola dokončená obnova súdnictva, - Komisia pre pravdu a zmierenie by mala byť operatívna v júni 2006, ale vyhradený rozpočet nestačí na to, aby mohla vykonávať svoje zodpovednosti v plnom rozsahu. Preto je potrebné ďalšie napredovanie v oblasti ľudských práv a právneho štátu. So zreteľom na uvedené skutočnosti sa Európska únia nazdáva, že libérijská vláda má dobré predpoklady a dostatočné odhodlanie na to, aby zlepšila situáciu, ktorá v Libérii prevláda. Európska únia má záujem podporovať libérijskú vládu v jej úsilí pokračovať v tejto ceste. Práve preto treba ukončiť primerané opatrenia prijaté na základe článku 96 Dohody o partnerstve medzi štátmi AKT-ES. Na základe článku 8 Dohody o partnerstve medzi štátmi AKT-ES sa bude viesť posilnený a štruktúrovaný dialóg, aby sa pokračovalo v posilňovaní dodržiavania ľudských práv, demokracie, právneho štátu a správneho riadenia verejných záležitostí. Obsah dialógu sa bude týkať: - monitorovania boja proti korupcii a uskutočňovania GEMAP, - pokrokov dosiahnutých Komisiou pre ľudské práva a Komisiou pre pravdu a zmierenie, - reformy súdnictva a bezpečnostného sektora, - trestného stíhania osôb, ktoré boli zapojené do aktov porušovania ľudských práv. Na prvom zasadnutí strany stanovia záväzky, ktoré má prijať libérijská vláda. S úctou Za Komisiu | Za Radu | ………………… | ………………. | [1] Ú. v. ES L 96, 13.4.2002, s. 23. [2] Ú. v. EÚ L 220, 3.9.2003, s. 3. [3] Ú. v. EÚ L 8, 12.1.2005, s. 12. [4] Ú. v. ES L 317, 15.12.2000, s. 3. [5] Ú. v. EÚ L 287, 28.10.2005, s.4. [6] Ú. v. ES L 317, 15.12.2000, s. 376. [7] Ú. v. ES L 96, 13.4.2002, s. 23. [8] Ú. v. EÚ L 220, 3.9.2003, s. 3. [9] Ú. v. EÚ L 8, 8.12.2005, s. 12.